‘একেনবাবু’র গাড়িতে বাসের ধাক্কা, টালিগঞ্জে দুর্ঘটনার কবলে অভিনেতা অনির্বাণ চক্রবর্তী

কলকাতা: শনিবার সকাল সাড়ে দশটা নাগাদ দুর্ঘটনার কবলে পড়লেন অভিনেতা অনির্বাণ চক্রবর্তী (Anirban Chakraborty)। টালিগঞ্জ (Tollygunge) থেকে চারুমার্কেটের (Char Market) দিকে যাওয়ার পথে তাঁর গাড়িকে পিছন থেকে ধাক্কা মারে একটি বাস। ধাক্কার জেরে গাড়ির পিছনের কাচ ভেঙে পড়ে। ঘটনাস্থলে ভিড় জমাতে থাকেন স্থানীয়রা, যারা তৎক্ষণাৎ সাহায্যের হাত বাড়িয়ে দেন।

অনির্বাণ জানান, টালিগঞ্জ রেলব্রিজের নীচে দাঁড়িয়ে থাকা অবস্থাতেই বাসটি এসে জোরে তাঁদের গাড়িতে ধাক্কা দেয়। তিনি বলেন, “গাড়ির পিছন দিকটা মারাত্মকভাবে ক্ষতিগ্রস্ত হয়েছে। বাসচালক প্রথমে বলেছিল—এইটুকুই তো ক্ষতি হয়েছে, আরও বড় কিছু হতে পারত! আমি স্পষ্টভাষায় প্রতিবাদ করি। এরপরই পুলিশে ফোন করি।”

আরও পড়ুন: লন্ডনের লেস্টার স্কোয়ারে ব্রোঞ্জের রাজ-সিমরন, সাক্ষী হলেন শাহরুখ-কাজল

টালিগঞ্জ থানার পুলিশ দ্রুত ঘটনাস্থলে পৌঁছে বাসটিকে আটক করে। ব্রিজের অপর প্রান্তে হওয়ায় তাঁকে চারুমার্কেট থানায় নিয়ে যাওয়া হয়। সেখানেই এফআইআর দায়ের করেন অভিনেতা। তাঁর গাড়িও আপাতত থানায় রাখা হয়েছে।

জনপ্রিয় ‘একেনবাবু’ চরিত্রে অভিনয়ের সুবাদে অনির্বাণের জনপ্রিয়তা প্রবল। দুর্ঘটনার খবর ছড়াতেই এলাকায় ভিড় বাড়তে থাকে। অনির্বাণ বলেন, “পুলিশ অনেক সাহায্য করেছে, স্থানীয়রাও পাশে ছিলেন।” শারীরিকভাবে কেমন আছেন? অভিনেতার জবাব, “আমি ঠিক আছি।”